La caserna principal de la Guàrdia Civil de Llíria augmentarà en 14 agents la seua plantilla
20 de juny de 2025

La Subdelegació del Govern a València ha traslladat al Govern local de Llíria que el lloc de la Guàrdia Civil de la localitat edetana, seu de la Companyia de la comarca del Camp de Túria, augmenta el seu catàleg en 14 agents, que començaran a incorporar-se a partir d'este estiu.

Així li ho ha comunicat el seu titular, José Rodríguez, a l'alcalde Joanma Miguel i els representants de l'equip de Govern que li van acompanyar en la reunió on es van abordar les diferents mesures per a incrementar la seguretat i prevenció en matèria de protecció ciutadana.

El primer edil ha ressaltat que el subdelegat del Govern ens ha traslladat que “Llíria és una ciutat segura, com ho avalen les estadístiques del Ministeri d'Interior i així s'ha reafirmat en totes les juntes locals de seguretat ciutadana”.

En este sentit, l'alcalde Joanma Miguel ha assenyalat que, “per exemple, en el primer trimestre de l'any s'han reduït els robatoris en domicilis en un 41%, els robatoris amb força han baixat un 53%, o els delictes greus de baralles i lesions un 75%”.

Per això, des de l'Ajuntament “valorem molt positivament l'ampliació del catàleg d'efectius de la Guàrdia Civil al nostre municipi, que permetrà continuar reforçant la seguretat amb més presència policial a la nostra ciutat, i que se sumarà el pla estratègic de gestió de personal (PEGP) en el qual s'està treballant per a ampliar la plantilla de la Policia Local”.

Per part seua, l'edil de Protecció Ciutadana, Francesc Fombuena, ha manifestat que “la suma d'esforços entre les dos administracions i l'excel·lent coordinació existent entre els dos cossos policials, amb el seu alt índex d'esclariments i resolucions, unit a la col·laboració ciutadana i a la implementació de millors mitjans tècnics, contribuïxen a continuar millorant el nostre compromís amb la seguretat”.

D'esta manera, Fombuena ha assegurat que “continuarem apostant pel benestar dels nostres veïns i veïnes, invertint en més mitjans materiales i recursos humans per a garantir com fins ara la seguretat i convivència de la ciutadania".

Finalment, en la reunió també es va parlar de la possibilitat d'augmentar la freqüència del servici d'expedició del DNI i del passaport a la localitat.